stanford-oval/wikipedia huggingface dataset:
הראל טובי
ביוגרפיה

טובי גדל בירושלים. למד בישיבה התיכונית נתיב מאיר, בישיבה התיכונית קריית ארבע, ישיבת ההסדר הר עציון ובבית מורשה בירושלים ושירת בצה"ל כאיש צוות טנק בחיל השריון. בעל תואר ראשון בחינוך, תואר שני בהיסטוריה ופילוסופיה יהודית. בוגר תואר ראשון במשפטים מהקריה האקדמית אונו ומוסמך כעורך דין.
לפני כניסתו למגזר הציבורי, עסק טובי בחינוך פורמלי ובלתי פורמלי, לימד פילוסופיה יהודית בחטיבה עליונה וריכז תוכניות של מנהיגות חברתית בבית הספר התיכון לבנות, 'נהורא' בבית שמש. כמו כן, שימש מחנך ומורה בקורס נתיב, הדריך במדרשות פרידמן, עמיעד וגשר וניהל מפגשים דתיים-חילוניים במסגרת NCSY ישראל.
ב-2002 החל לעבוד כעוזרהּ הפרלמנטרי של חברת הכנסת גילה פינקלשטיין מהמפד"ל. לאחר מכן שימש דוברם של פינקלשטיין ושל חבר הכנסת יצחק לוי. ב-2006 מונה לדוברו וליועצו המקצועי של חבר הכנסת ראובן ריבלין והיה מופקד על פעילותו הפרלמנטרית בוועדות הכנסת, על קידום יוזמות חקיקה ועל הממשק מול משרדי הממשלה. בתקופת כהונתו של ריבלין כיושב ראש הכנסת השמונה עשרה שימש כראש לשכתו וכחבר הנהלת הכנסת, במסגרת זו ניהל את הקמתו של מאגר החקיקה הלאומי של הכנסת, המנגיש לציבור הרחב את הליך החקיקה הדמוקרטי וכן מידע מעודכן ומלא על חוקי המדינה, והיה שותף בקידום יעדיה הארגוניים של הכנסת וביצירת תוכנית העבודה המוסדית שלה. בשנת 2013 עמד טובי בראש צוות הקמפיין של ריבלין לנשיאות המדינה, ועם היבחרו לנשיא מונה טובי למנכ"ל בית הנשיא.
בספטמבר 2021, מספר חודשים לאחר כניסתו של יצחק הרצוג לתפקיד הנשיא, טובי סיים את תפקידו והוחלף על ידי אייל שויקי.
טובי נשוי ואב לשישה, מתגורר בקיבוץ ראש צורים בגוש עציון.
מנכ"ל בית הנשיא

כמנכ"ל, טובי פתח את בית הנשיא לציבור הרחב והקים בו מרכז מבקרים, התאים את המבנה הארגוני לרפורמה בשירות המדינה והקים פורום הנהלה. כמו כן, מינה טובי ועדה ציבורית אשר קבעה כללים אחידים ושקופים בנוגע למשרות האמון, ואימץ נורמות ארגוניות מקצועיות, בהן: הטמעת תוכנית עבודה ארגונית, שקיפות ותכנון אסטרטגי, ביקורת פנים, ואמות מידה מחמירות של בקרה תקציבית.
תחת ניהולו היה בית הנשיא מהארגונים הממלכתיים הראשונים שהפיקו דו״ח גיוון תעסוקתי, כחלק מחתירה מתמשכת לגיוון וייצוג הולם בשירות המדינה. טובי מקדם מגוון שיתופי פעולה עם משרדי ממשלה, נציבות שירות המדינה ורשויות מקומיות במסגרת הערכים אותם חרת נשיא המדינה על דגלו.
הערות שוליים

↑  חזקי ברוך, אייל שויקי נכנס לתפקידו כמנכ"ל בית הנשיא, באתר ערוץ 7, 30 בספטמבר 2021
אין שום אלטרנטיבה

השפעת הסיסמה מחוץ לפוליטיקה הבריטית: פוסטר של המפלגה הנוצרית-דמוקרטית הגרמנית משנת 1994 עם הסיסמה "אין שום אלטרנטיבה"
"אין שום אלטרנטיבה" (באנגלית: There is no alternative, ובראשי תיבות: TINA) הייתה סיסמה אשר שימשה לעיתים קרובות את ראש ממשלת בריטניה השמרנית מרגרט תאצ'ר.
הביטוי נועד להדגיש את טענתה של תאצ'ר כי כלכלת השוק היא המערכת היחידה שעובדת, ומכיוון שאין שום דרך כלכלית בת קיימא אחרת הדיון על כך הסתיים. אחד ממבקריה, אשר התנגד לשיטה כלכלית זו, אפיין את משמעות הביטוי כ"קפיטליזם גלובלי, כלומר שווקים חופשיים וסחר חופשי היו הדרכים הטובות ביותר לבנות עושר, להפיץ שירותים ולפתח את כלכלת החברה. חוסר הפיקוח הוא מעולה, אם לא אלוהי". לעומת זאת, תאצ'ר תיארה את תמיכתה בשווקים כתוצאה מטיעון מוסרי בסיסי יותר - היא טענה כי המוסר האנושי חייב להתבסס על בחירתו חופשית.
ב-2013, ראש הממשלה השמרן דייוויד קמרון החיה את הביטוי, זאת כשציין ביחס לתוכנית הצנע כי ”אם הייתה דרך אחרת הייתי נוקט בה, אבל אין שום אלטרנטיבה”.
ראו גם

היד הנעלמה
ליברליזם כלכלי
הערות שוליים

1 2  Berlinski, Claire (8 בנובמבר 2011). There Is No Alternative: Why Margaret Thatcher Matters (באנגלית) (2nd ed.). Basic Books. ISBN 978-0465031214. {{cite book}}:  (עזרה)
↑  Nick Robinson, ‏Economy: There is no alternative (TINA) is back, ‏BBC News, ‏7 במרץ 2013
שמואל דוד

| --- | --- |

 לידה:  1956 (בן 68 בערך) תשט"ז
 מדינה:  ישראל 
 תחומי עיסוק:  רב העיר עפולה
 תפקידים נוספים:  רב הקיבוץ ראש צורים
 רבותיו:  הרב יהודה עמיטל, הרב ד"ר אהרון ליכטנשטיין
 
הרב שמואל דוד (נולד בשנת תשט"ז, 1956) הוא רב העיר עפולה ובעבר רב הקיבוץ ראש צורים.
ביוגרפיה

גדל בתל אביב. למד בישיבת בני עקיבא כפר הרא"ה ובישיבת הר עציון באלון שבות.
שירת בצה"ל כטנקיסט והוסמך כמפקד טנק והמשיך לשרת בו גם במילואים, כולל בתפקיד רב גדודי. בשנות התשעים היה רב הקיבוץ ראש צורים. בשנת תש"נ זכה בפרס הרב טולידאנו לספרות תורנית על שו"ת מראש צורים. בשנת התשנ"ח (1998) נבחר לרבה הראשי הספרדי של העיר עפולה. הקים מכון ללימודי יהדות לרוצים להתגייר.
הרב דוד הוא מרבני ארגון צהר ובמעגלי צדק. משמש גם כנשיא ישיבת ההסדר שבעפולה. הרב דוד בעד אמנה חברתית חדשה בענייני דת ומדינה להסדר היחסים בין הדתיים לחילוניים על בסיס של הסכמה רחבה.
כחלק מפעילותו כרבה הראשי של עפולה, הרב היה שותף בהקמת ישיבה תיכונית, ישיבת הסדר, גרעין תורני ומדרשה לבנות.
אשתו, לאה אריאלה (לבית משפחת אמסלם) נפטרה בשנת ה'תשנ"ט.
נשוי בשנית להדס (לבית משפחת מלחי).
רבותיו

הרב יהודה עמיטל
הרב ד"ר אהרון ליכטנשטיין
חיבוריו

שו"ת מראש צורים, אלון שבות, תשמ"ח.
סוגה בשושנים העוסקת בהלכות יחוד, תש"ן.
נר לעזרא, ארבעה כרכים שבכל אחד מהם ענייני מידות וכן שו"ת הלכתי או דיונים בנושא המנהג בהלכה, עפולה תשנ"ג-תשנ"ד
ופרוס עליה סוכת שלומך - אסופת שאלות ותשובות בהלכות יום העצמאות, עפולה תש"ס
סידור תפילות יום עצמאות ויום ירושלים, תשע"ב.
חוברת הלכות הכנת אוכל בשבת (כולל: דיני בישול בשבת, דיני בורר, ודיני סוחט, טוחן, לש וחולב, תשס"א.
חוברת "לרוץ אורח" העוסקת בבירורי הלכה קצרים - שנת תשע"א.
חוברת "קדושת שביעית" ובה בירור הלכות בנושא זה, תשנ"ג.
חוברת "חסד ונתינה- בית של אהבה" (המחולקת בעפולה לכל זוג הפותח תיק נישואין בעיר) - שנת תשס"ח
חוברת דיני קיצור אבלות (המחולקת בעפולה לכל משפחה אבלה) - שנת תשס"ד
חוברת מאמרים על ראש השנה - שנת תשע"א.
מדי שבוע מתפרסם דף שבועי בנושאים שונים ומגוונים בהלכה אשר הרב מחבר
שלכם היא: שאלות ותשובות עם תלמידים בתי הספר בעפולה. בהוצאת לשכת הרבנות עפולה, תשפ"א.
שער השמיטה: הלכה למעשה ומאמרי השקפה ומחשבה על שנת השבע. תשפ"א.
לך ה' הממלכה: מאמרי השקפה על גאולת דורינו, יום העצמאות ויום ירושלים ומחזור תפילות. בהוצאת המועצה הדתית עפולה, תשפ"ג.
קלאוס שילינג

| --- | --- |

 לידה:  5 ביולי 1871 מינכן, הקיסרות הגרמנית 
 הוצאה להורג:  28 במאי 1946 (בגיל 74) לנדסברג אם לך, הרפובליקה הפדרלית של גרמניה 
 ענף מדעי:  רפואה טרופית, מלריה 
 מוסדות:  מכון רוברט קוך (1937)  מחנה הריכוז דכאו 
 
קלאוס שילינג במהלך משפט דכאו, נובמבר 1945
קלאוס קארל שילינג (בגרמנית: Klaus Karl Schilling;‏ 5 ביולי 1871 – 28 במאי 1946) היה מומחה גרמני לרפואה טרופית. זכור לשמצה בשל מעורבותו בניסויים רפואיים בבני אדם שנערכו על אסירי מחנה דכאו בזמן מלחמת העולם השנייה.
אף שלא היה חבר המפלגה הנאצית והיה חוקר בעל שם עולמי, הוא השתתף בהתלהבות בניסויים רפואיים הן בגרמניה הנאצית והן באיטליה הפאשיסטית. בשנים 1942–1945, מחקרו של שילינג בניסיון למצוא תרופה למחלת המלריה הוביל לעריכת ניסויים רפואיים בגופם של למעלה מאלף אסירי דכאו.
הוא נידון למוות בתלייה לאחר נפילת גרמניה הנאצית, והוצא להורג בשנת 1946 בגין פשעים נגד האנושות שביצע בשבויי ואסירי מחנה הריכוז דכאו.
קורות חיים

שילינג נולד במינכן, בוואריה. הוא למד רפואה בעיר הולדתו, ובה קיבל תעודת דוקטורט בשנת 1895. תוך מספר שנים לקח חלק בקולוניאליזם הגרמני באפריקה. נודע בעולם בשל תרומותיו בתחום הרפואה הטרופית, והיה מנהלה הראשון של המחלקה לרפואה טרופית במכון רוברט קוך בשנת 1905, שם עבד במשך שלושה עשורים.
קורות חיים > מחקר באיטליה

עם פרישתו ממכון רוברט קוך בשנת 1936, שילינג עבר לאיטליה הפשיסטית תחת הנהגתו של בניטו מוסוליני, שם ניתנה לו האפשרות לבצע ניסויי חיסון בחולים במחלקות פסיכיאטריות בוולטרה ובסן ניקולו די סיאנה. הרשויות באיטליה דאגו מהתפרצות של מגפת מלריה במהלך המלחמה האיטלקית-אתיופית השנייה, ולכן התירו לו לערוך את הניסויים. כאשר הצביע שילינג על חשיבותם של הניסויים בפני הממשלה הנאצית, הוא זכה למענק כספי כדי שיוכל להמשיך במחקרו באיטליה.
קורות חיים > הניסויים בדכאו

שילינג חזר לגרמניה לאחר פגישה עם לאונרדו קונטי, שר הבריאות הנאצי, בשנת 1941, ובתחילת שנת 1942 סופקה לו מעבדת מחקר במחנה דכאו על ידי היינריך הימלר, ראש האס אס. על אף הערכות שליליות מעמיתיו, שילינג המשיך בעבודתו ב"מעבדת המלריה" בדכאו לאורך כל תקופת המלחמה.
אומנם בשנות השלושים שילינג הצביע על כך שניסויים בבני אדם במלריה יוכלו להתבצע מבלי לגרום לתחלואה או לנזק גופני, אך מושאי הניסוי שלו בדכאו קיבלו זריקות של חומרים סינתטיים במינונים גבוהים עד קטלניים. מבין למעלה מאלף אסירים בהם נערכו ניסויי המלריה בדכאו, 300 עד 400 איש מצאו את מותם; רבים מהשורדים נותרו עם נזקים בלתי הפיכים.
במהלך משפטי דכאו שנערכו לאחר סגירת המחנה עם תום המלחמה, שילינג הועמד למשפט בפני בית דין צבאי אמריקאי, ותצהיר שלו מאוקטובר 1945 הוצג במהלך המשפט. להגנתו, טען שילינג כי לא יכול היה לבצע ניסויים בבעלי חיים משום שאלו חסינים למלריה.
בית הדין גזר עליו פסק דין מוות בתלייה ב-13 בדצמבר 1945. הוא הוצא להורג בכלא לנדסברג ב-28 במאי 1946.
הערות שוליים

↑  אתר תמלול משפט הרופאים בנירנברג - Transcript for NMT 1: Medical Case. P.398
| --- | --- |
בקרת זהויות :  BIBSYS: 90554221  GND: 117643165  ISNI: 0000 0000 7858 6292  LCCN: n2013031850  NKC: nlk20000086850  NTA: 239574141  SNAC: w64007rt  SUDOC: 102402833  VIAF: 84801576   WorldCat (עם VIAF): 84801576
סבכיים

| סבכיים |
| --- | --- |

מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: עופות
סדרה:: ציפורי שיר
תת־סדרה:: דמויי־דרור
משפחה:: סבכיים
שם מדעי
 Sylviidae ‏ויגורס, 1825

סבכי שחור-גרון
סבכיים הקרויים גם סבכיי העולם הישן או סבכיים אמיתיים (שם מדעי: Sylviidae), היא משפחה מרובת מינים של ציפורים קטנות בסדרת ציפורי השיר. הסבכיים חיים בעיקר באירופה, אסיה ובהיקף קטן יותר גם באפריקה. רוב המינים הנמצאים באזורי אקלים ממוזג נודדים, וחורפים ביבשות שהוזכרו או באסיה הטרופית.
לאחרונה הוחלט לפי מספר חוקרים לפצל את מרבית סוגי המשפחה למשפחות נפרדות, תחת על-משפחה אחת - סבכים (Sylvioidea).
מאפיינים

רוב הסבכיים של העולם הישן הם בעלי מראה חסר מאפיינים בולטים, למעט כמה מינים אסיאתים. הזוויגים לרוב דומים למראה, אולם בעלי סימנים מבדילים, במיוחד בסוג הציפורים סבכי. גבם כהה יותר מגחונם. הם בעלי גוף קטן עד בינוני, המשתנה בין המינים מ 9 ועד 16 ס"מ אורך, ובעלי מקור קטן מחודד ועדין למראה. כמעט כל המינים ניזונים בעיקר מחרקים ופרוקי-רגליים, אף על פי שכמה מהם ניזונים בנוסף מפירות, צוף או זרעים קטנים.
רוב המינים מונוגמיים ויבנו קן בצורת סלסילה שטוחה בסבך צמחייה צפופה, בו הנקבה מטילה 2 עד 6 ביצים, תלוי במין. שני הזוויגים יסייעו בגידול הגוזלים, אשר יהיו מסוגלים לעוף כבר בגיל שבועיים.
מיון

בשלהי המאה העשרים, משפחת הסבכיים נחשבו כמאחדים בתוכם 50 סוגים ובהם קרוב ל 300 מינים של ציפורים קטנות אוכלות חרקים. מאוחר יותר החטפיתיים הופרדו מהם למשפחה נפרדת. בראשית המאה העשרים, כל ציפור שיר, מהעולם הישן, אוכלת חרקים הידועה למדע נחשבה בנקודה מסוימת כשייכת למשפחת הסבכיים, ויש עדיין הנוהגים להחשיב זאת כך. רק לאחר אמצע המאה העשרים התחילו לעבוד ברצינות על הפרדת משפחת החטפיתיים. אולם עדיין משפחת הסבכיים נותרה משפחה גדולה מאוד, עם מעט מאוד דפוסים של יחסי קרבה שניתן להכיר בהם. במרוצת הזמן הופרדו מהם משפחת הטימליים (Timaliidae), התפריים (Cisticolidae), הצטיות (Cettiidae) ומשפחות אחרות, וכך משפחת הסבכיים של היום התכווצה בכ 80 % מגודלה המקורי, וכיום היא מכילה 10 סוגי ציפורים שבהם 50 מינים לפחות. אולם זה אפשרי בהחלט שמחקרים עתידיים יגרמו לשינויים נוספים במשפחה זו.
מיון > סוגי המשפחה

כיום ישנם במשפחה רק 2 סוגים ובהם 34 מינים:
סבכי (Sylvia) - בו 7 מינים
Curruca - בו 27 מינים
הסבכיים בישראל

מיני הסבכים שאפשר לראות בישראל הם:
סבכי שחור כיפה, סבכי שחור ראש, סבכי ניצי, סבכי אפור, סבכי שחור גרון, סבכי חורש, סבכי טוחנים, סבכי קוצים, סבכי ערבות, סבכי קפריסאי, סבכון מדבר, סבכי רונן, סבכי שיטים וסבכי אשלים. המין סבכי אפריקני הוא מזדמן נדיר ביותר.
נמצא שיש מתאם בין תקופת הפריחה והבשלת הפירות של האשחר רחב עלים והאלה ארצישראלית לבין תקופת נדידת הסבכיים דרך ישראל. האשחר רחב העלים פורח ואז מבשיל את פירותיו באפריל מאי ואז עובר שיא נדידת האביב של הסבכיים ורבים מהם נצפים אוכלים את האשחר. בשקיות הטיבוע בתחנה לחקר ציפורי ירושלים מופיעים כתמים כחולים כהים, כתוצאה מהלשלשת שמכילה את שאריות פירות-האשחר והזרעים. האלה ארצישראלית מבשילה את פירותיה לקראת אמצע- סוף אוגוסט בירושלים ואז נודדים ועוברים דרך התחנה מספרים עצומים של סבכיים, מספרים גדולים בהרבה מאשר המספרים שחולפים במהלך ספטמבר אוקטובר ונובמבר. נראה שקיים סוג של הדדיות, התפתחות מקבילה, שבה הציפורים והצמחים התאימו את עצמם זה לזה במהלך האבולוציה.
ממצאים נוספים שנאספו מלמדים על כך שבזמן נדידת הסבכיים באביב דרך התחנה, נמצא שיש שונות בגנים בין הנודדים של תחילת העונה לאלו שבאים אחריהם.
עוד נמצא, במחקרי התחנה, שציפורים הנודדות למרחקים הן בעלות כנפיים ארוכות יותר ביחס למשקל גופן לעומת ציפורים יציבות או הנודדות למרחקים קטנים יותר. לדוגמה סבכי אפור נודד מרחקים גדולים יותר מאתרי הדגירה שלו בצפון אירופה מאשר סבכי שחור כיפה ואכן יחס אורך הכנף שלו למשקל גוף גדול יותר.
במחקר אחר נמצא שבסבכי שחור כיפה יש הבדל באסטרטגית הנדידה של זכרים ונקבות. הזכרים ממהרים באביב להגיע לאירופה ולכן מבצעים חניות קצרות יותר בתחנה.
אופיר אופטרוניקס

|  נתונים כלליים |
| --- | --- |
 מייסדים:  יעקב זרם, אפרים גרינפילד ואפרים סקמסקי
 תקופת הפעילות:  1976–הווה (כ־48 שנים) 
 מיקום המטה:  הר חוצבים, ירושלים
 ענפי תעשייה:  תעשיית אלקטרואופטיקה 
  
 www.ophiropt.com
 
אופיר אופטרוניקס סולושנס בע"מ (באנגלית: Ophir Optronics Solutions) היא חברה ישראלית המפתחת, מייצרת ומשווקת מוצרים למערכות אלקטרואופטיות.
מטה החברה ממוקם בפארק התעשייה הר חוצבים בירושלים, הכולל גם את מפעל הראשי של הקבוצה. לאופיר מפעלי ייצור נוספים בצפון אנדובר, מסצ'וסטס ולוגן, יוטה בארצות הברית ומשרדי מכירות ביפן ובאירופה. מניות החברה נסחרו בבורסה לניירות ערך בתל אביב משנת 1991 ועד לרכישתה בשנת 2011 בידי חברת ניופורט האמריקאית.
החל משנת 2016 החברה נמצאת בבעלות תאגיד MKS Instruments האמריקאי.
היסטוריה

החברה נוסדה בשנת 1976, בשם "אופיר אופטיקה בע"מ", על ידי שלושה יזמים בעלי תואר דוקטור בפיזיקה, יעקב זרם, אפרים גרינפילד ואפרים סקמסקי, במטרה לייצר מכשירי מדידה ללייזרים ואופטיקה בתחום התת-אדום. החברה שכנה תחילה בקמפוס בית הספר הגבוה לטכנולוגיה בירושלים - המרכז האקדמי לב, ואחר כך הייתה מהחברות מהראשונות שהתמקמו בקריית התעשיות עתירות המדע בהר חוצבים. השם "אופיר" נבחר כמיצג שילוב של "אופטיקה" ו"ירושלים". משרד הביטחון היה אחד הלקוחות הראשונים של החברה, והיא החליפה ספקים זרים של ההתעשייה הביטחונית בישראל בתחום האופטיקה ואפשרה את עצמאותה בתחומים כגון ייצור אמצעי ראיית לילה, טילים ולייזרים.
בסוף שנת 1983 רכשה חברת ארית תעשיות אופטיות שליש ממניות החברה, תמורת 48 מיליון שקל ישן. ארית הוקמה ביוזמת קונצרן "כור תעשיות" ואיש העסקים דוד קוליץ ועסקה בתחום דומה של פיתוח וייצור של רכיבים אלקטרואופטיים במפעל בירושלים. בסוף 1988 אוחדה פעילות "ארית - תעשיות אופטרוניות" ו-"אופיר אופטיקה" תחת הנהלה משותפת. בינואר 1990 מכרה "ארית" את המכונות והציוד שלה ל"אופיר". בתחילת 1991 מכרה את המניות שהחזיקה ב"אופיר" חזרה לשלושת מייסדיה, ששלושה חודשים אחר כך הנפיקו אותה בבורסת תל אביב באותה עת החברה החלה לפעול בשם "אופיר אופטרוניקה" ומחזור המכירות השנתי שלה הגיעה לכ-6 מיליון דולר.
בשנת 1998 החלה החברה בהרחבת המטה והמפעל שלה בירושלים, לאחר שקיבלה מענק ממרכז ההשקעות במשרד המסחר והתעשייה. באוגוסט 2003 קיבלה מענק נוסף להמשך הרחבת המתחם בהשקעה של כ-4 מיליון דולר.
בתחילת המאה ה-21 החברה נהנתה מעלייה במכירות אך פעלה ברווחיות נמוכה ולעיתים בהפסד. מניית החברה נסחרה בשער נמוך ומשקיעים חדשים רכשו נתח בחברה. בשנת 2001 רכשו איש העסקים גרשון סקופ וחברת "נחושתן השקעות" כ-9% ממניות החברה. בשנת 2003 רכש היזם הסדרתי בני לנדא 10% ממניות החברה.
בנובמבר 2005 ביצעה גיוס ההון שנועד להרחבת פעילות החברה, על ידי הנפקת איגרות חוב בהיקף של כ-75 מיליון ש"ח. ובינואר 2006 רכשה תמורת 5 מיליון דולר את קבוצת "ספיריקון" האמריקאית, שעסקה בפיתוח וייצור של מכשור למדידה וניתוח פרופיל העוצמה של קרני לייזר.
במאי 2008 רכשה קרן פימי 20% ממניות החברה תמורת 23.5 מיליון דולר.
ביולי 2011 נמכרה החברה תמורת 230 מיליון דולר לחברת ניופורט האמריקאית (Newport Corporation). חודשיים אחר כך רכשה פעילות ייצור באירופה תמורת 3 מיליון דולר. לאחר המכירה, המפעלים, מטה החברה ומרכז הטכנולוגיה המשיכו לפעול מישראל. חברת ניופורט עצמה נרכשה בשנת 2016 על ידי תאגיד MKS Instruments (אנ') תמורת 960 מיליון דולר. לתאגיד MKS הייתה כבר קודם פעילות בישראל בעקבות רכישת שתי חברות ב-2002.
הערות שוליים

↑  יורם גביזון, ואדים סבידרסקי, עסקת ענק בשוק האלקטרו-אופטיקה: אופיר נרכשת ב-230 מיליון דולר, באתר TheMarker‏, 8 ביולי 2011
↑  גליה היפש, גאווה ישראלית בחזית טכנולוגיית הפוטוניקה העולמית, באתר TheMarker‏, 1 במאי 2022
1 2 3  אסף לבנון, חלק מהאקו-סיסטם הירושלמי ומובילה עולמית בחדשנות טכנולוגית, באתר TheMarker‏, 22 בפברואר 2021
↑  נתן שבע, אופיר אופטרוניקה קיבלה הזמנה שנייה ב-4 ימים: תספק רכיבים למערכות ראיית לילה ב-7 מיליון דולר, באתר TheMarker‏, 26 באפריל 2009
↑  "ארית" רכשה שליש מאופיר אופטיקה, דבר, 5 באוקטובר 1983
↑  עמירם פליישר, "ארית" מבקשת לגייס בבורסה 23 מיליון שקל, מעריב, 16 באוגוסט 1982
↑  מנהל מפעל אופטיקה - משה רונן (38) מונה לתפקיד מנכ"ל משותף למפעלי "ארית - תעשיות אופטרוניות" ולמפעל "אופיר אופטיקה" - בירושלים, מעריב, 10 בינואר 1989
דרושים ל "ארית - תעשיות אופטרוניות" ו-"אופיר אופטיקה", כל העיר, 3 בנובמבר 1989
שמואל רוזנבלום, מיזוג בין ארית לחברה בת, חדשות, 25 בינואר 1989
↑  הודעות הבורסה - ארית - חברת אופיר רכשה את מפעל חברת ארית בירושלים תמורת כ־0.5 מיליון דולר, מעריב, 22 במרץ 1990
↑  אודי נחשון, אופיר אופטרוניקה יוצאת לבורסה, מעריב, 2 באפריל 1991
↑  גבי בשן, רווח ההון לבעלי אופיר אופטרוניקה – 673 אלף ש"ח, חדשות, 3 במאי 1991
↑  מאת אורנה רביב, ‏מרכז ההשקעות אישר השקעת 11 מיליון דולר בחברת צ.א.ג, באתר גלובס, 9 בדצמבר 1998
↑  ערן גבאי, אופיר אופטרוניקה תרחיב המפעל לפיתוח מכשירי מדידה למערכות לייזר בכ-4 מיליון דולר, באתר TheMarker‏, 19 באוגוסט 2003
↑  מאת שי שלו ואביטל בר, ‏נחושתן נכנסת לפעילות בתחום ההיי-טק: רכשה 9.2% ממניות אופיר אופטרוניקה, באתר גלובס, 4 בפברואר 2001
שלומי גולובינסקי, נחושתן ממשיכה לאסוף מניות של אופיר אופטרוניקה: רכשה 1.5% נוספים, באתר TheMarker‏, 14 בפברואר 2001
↑  גתית פנקס, בני לנדא אסף מניות של אופיר אופטרוניקה ששוויין 10 מ' ש'; לנדא: "איני מתכוון להפוך לדירקטור בחברה", באתר TheMarker‏, 17 ביולי 2003
↑  אופיר אופטרוניקה תנפיק אגרות חוב בהיקף של עד כ-75 מיליון שקל; מידרוג קבעה דירוג A3 לאג"ח, באתר TheMarker‏, 1 בנובמבר 2005
↑  אופיר אופטרוניקה השלימה עסקת רכישת קבוצת ספיריקון - תשלם 5 מיליון דולר תמורת המניות, באתר TheMarker‏, 15 בינואר 2006
↑  נתן שבע, קרן פימי תשקיע 23.5 מיליון דולר תמורת 20% מאופיר אופטרוניקה; המניה קופצת ב-12%, באתר TheMarker‏, 11 במאי 2008
יעל שוורצברט, ‏דוידי רואה רחוק: קרן פימי של ישי דוידי תשלם 23.55 מיליון דולר תמורת 20% מאופיר אופטרוניקה, באתר גלובס, 11 במאי 2008
↑  קובי ישעיהו, ‏אופיר אופטרוניקה: הסכם למיזוג עם ניופורט בפרמיה של 92%, באתר גלובס, 8 ביולי 2011
↑  דרור רייך, לאחר המיזוג עם ניופורט: אופיר אופטרוניקה רוכשת פעילות ייצור באירופה ב-3 מיליון דולר, באתר TheMarker‏, 18 בספטמבר 2011
↑  MKS Instruments Announces Agreement to Acquire Newport Corporation, GlobeNewswire, ‏February 23, 2016
↑  צורי דאר, MKS רכשה את אקוויפנט הישראלית תמורת מיליון דולר, באתר TheMarker‏, 10 בנובמבר 2002
↑  צורי דאר, MKS רכשה את טנטה הישראלית בעסקת מניות ומזומן, באתר TheMarker‏, 10 במרץ 2002
סאפוק

ערך זה עוסק במחוז במזרח אנגליה. אם התכוונתם לסיירת בריטית במלחמת העולם השנייה, ראו .
סאפוק (באנגלית: Suffolk) הוא מחוז במזרח אנגליה. עיר הבירה של המחוז היא איפסוויץ'. העיר לווסטופת, הנמצאת בצפון סאפוק, היא הנקודה המזרחית ביותר באנגליה. בשנת 2011 מנתה אוכלוסיית המחוז כ-730,100 איש.
היסטוריה

האנגלים התיישבו באזור במאה ה-5, וסאפוק היה חלק מממלכת מזרח אנגליה. מקור השם סאפוק הוא מאנגלית עתיקה, פשוטו כמשמעו "עם דרומי" ("South Folk"), לעומתו ה"עם צפוני" ("North folk") הפך לנורפוק. עד המאה ה-17, המחוז היה מפיק חשוב של צמר.
בין 1888 ו-1974 היו שלושה מחוזות; סאפוק מערב, סאפוק מזרח ואיפסוויץ'.
ב-1943, מצא גורדון בוצ'ר את אוצר מילדנהול, אוצר של כלי כסף מתקופה בה האימפריה הרומית שלטה באיים הבריטיים.
אולגה גסטי

| --- | --- |
אין תמונה חופשית
 לידה:  15 באוקטובר 1910 דיולה, הונגריה 
 פטירה:  1 בפברואר 1980 (בגיל 69) בודפשט, הרפובליקה העממית ההונגרית 
 לימודי רפואה:  אוניברסיטת דברצן 
 תפקידים:  רופאה, רדיוביולוגית, המטולוגית 
 
אולגה גסטי (בהונגרית: Geszti Olga; דיולה, 15 באוקטובר 1910 – בודפשט, 1 בפברואר 1980) הייתה דוקטור לרפואה (MD), המטולוגית, רדיוביולוגית, יהודייה-הונגרייה, דוקטורנטית בתחום מדעי הרפואה (ל-PHD) (1969), בתו של יוז'ף גסטי. גסטי פרסמה עשרות מאמרים על מחקריה הרבים בהונגרית באנגלית ובגרמנית.
קורות חיים

אולגה גסטי נולדה במשפחה יהודית כבתם של יוז'ף גסטי (1878–1945), רופא ריאות, פרופסור באוניברסיטה, ושל מרגיט סאנטו (1882–1956), רופאת ריאות גם היא. אולגה השלימה את לימודיה התיכוניים בבית הספר התיכון לבנות בעיר דברצן, שם עברה את בחינת הבגרות בתוצאות מצוינות ב-1928. היא המשיכה את לימודיה בפקולטה לרפואה של אוניברסיטת אישטוואן טיסה בדברצן (כיום שמה אוניברסיטת דברצן). בשנת 1934 הוסמכה כדוקטור לרפואה. לאחר מכן עבדה במכונים שונים, בתי חולים ומרפאות. בשנת 1943 קיבלה הסמכה מקצועית ברפואת מעבדה. במהלך מלחמת העולם השנייה, כיהודייה, עבדה בעיקר בבית החולים היהודי ברחוב סאבולץ' בבודפשט של הקהילה היהודית של פשט (שמה היום המרכז הרפואי הלאומי), וכן פעלה גם בבית החולים ראדיום של אטווש לוראנד (Eötvös Loránd Rádium Kórház) ובבית החולים רוקוש הקדוש (Szent Rókus) בבודפשט. בין 1945 לבין 1948 עבדה שוב בדברצן כרופאת קופת חולים (SZTK) וכן כרופאת מעבדה ראשית. בשנים 1948–1949, הייתה רופאה ראשית של קופת החולים בצ'פל (רובע 21 של בודפשט). בין השנים 1949–1954 הייתה קצינת רפואה בשירות הבריאות של צבא העם ההונגרי וראש מחלקת המעבדה של המכון לאספקת דם בדרגת רב-סרן. מאוקטובר 1954 שהתה בבייג'ינג במשך ארבע שנים בשל שליחותו של בעלה, שם שירתה בבית החולים העממי של בייג'ינג ובבית החולים לידידות סינית-סובייטית. לאחר שחזרה הביתה, היא הייתה הרופאה הראשית ומנהלת המעבדה של בית חולים ארפאד באויפשט של המכון המרכזי לחקר רדיוביולוגיה. משנת 1963 היא הייתה הפרופסור הקליני של המעבדה לרדיוביולוגיה של מכון המחקר הלאומי על שם פרדריק ג'וליוט-קירי לרדיוביולוגיה ובריאות קרינה, וכן קצינת הרפואה הראשית במעבדת המחקר מטעם הצבא. לאחר שלושים ושמונה שנות פעילות רפואית, פרשה באוגוסט 1972 בדרגת סגן אלוף.
משפחתה

בעלה (משנת 1937) היה קארוי קובאץ' מהנדס כימי, המהנדס הראשי של מפעל התרופות דברצן (לימים מפעל טבע), ולאחר מכן הדובר הראשי של המשרד לסחר החוץ. בתם: יודית קובאץ' (1941–), רופאה.
מחקריה, פרסומיה

אולגה גסטי עסקה בהיבטים ההמטולוגיים של ביולוגית הקרינה, (רדיוביולוגיה), בעיקר בבעיות אבחון של מחלת קרינה חריפה הנגרמת על ידי קרינה מייננת, חקירת הפתומניזם של נגעים שנגרמו מקרינה וחקירת ההשפעה המשתנת של תרכובות הגנה מקרינה. היא פיתחה הליכי אבחון פשוטים ומהירים ובטוחים, שעל בסיסם ניתן היה לקבוע גם את עובדת פגיעת הקרינה וגם את חומרתה, גם במקרה של פגיעות קרינה המוניות. תחומי המחקר שלו כוללים: בעיות קרישת דם, הליכי שימור דם, בדיקת מחלות הדורשות החלפת דם.
אבחון מעבדה של הלם טראומטי (רופא צבאי, 1951)
השפעת רמת הפארין בדם ושינויים איכותיים בפיברינוגן על טסיות דם. עם ארווין קובאץ' וקלמן נול. - תפקידן של הפרעות קרישת דם בפתוגנזה של דיאתזיס (diathesis) דימומיות. עם ארווין קובאץ'. (רופא צבאי, 1952)
על מצבי קרישת דם של חולי לוקמיה. עם ארווין קובאץ'. (שבועון רפואי, 23. 1952)
סטנדרטים המטולוגיים בצבא העם ההונגרי. (רופא צבאי, 1953)
על העלייה של נוגדי פקקת. עם ארווין קובאץ' (סקירה רפואית צבאית, 1954)
נתונים לאטיולוגיה ולקליניקה של מקרים של אקזמה סבוריאה הקשורה לאנמיה מקרוציטית - תסמונת סטריקר - הלבייזן (Stryker-Halbeisen syndrome). עם אישטוואן פסטינסקי. (ביקורת דרמטולוגיה ו-וונרולוגיה, 1955)
מחקרים על הפרעות קרישת דם בלפטוספירוזיס ניסיוני . עם אחרים. (כתב העת הרפואי הסיני, 1957)
נתונים ניסויים על ההשפעה מנטרלת הפארין של סידן במתן תוך ורידי. עם עוד. (Acta Physiologica, 1958)
Mit der Fluoreszensmethode nachweisbare frühe Veränderungen in Hämoglobin bei bestrahlten Tieren . עם עוד. (Acta Physiologica, 1959)
השפעת סידן תוך ורידי על היפרפרינמיה בעקבות הקרנת רנטגן של הגוף כולו. (רופא צבאי, 1960)
נתונים על השפעת הקרנת רנטגן על אריתרופואיזיס. עם אריקה מאנדי ולאסלו סטאנייק. (Haematologia Hungarica, 1962)
קביעת נפח דם בניסויים בבעלי חיים עם איזוטופים רדיואקטיביים. 1–2. (רופא צבאי, 1964)
תפקידה של פעילות קטלאז בדם בנזק בקרינה אריתרוציטים. עם אחרים. (רדיולוגיה הונגרית, 1964)
אבחון וטיפול במחלת קרינה חריפה. (רופא צבאי, 1966)
קריטריונים ביולוגיים להסתברות להישרדות בארנבות שצולמו ברנטגן. (רופא צבאי, 1967)
אבחון של מחלת קרינה חריפה על בסיס שינויים כמותיים ואיכותיים במרכיבי הצורה של הדם. עבודת הגמר של לדוקטורט. (בודפשט, 1966)
איבן רודה : טיפול קרינתי כללי. תרגם את המאמר של אולגה גסטי לאנגלית. (General Radiation Therapy. Budapest, 1966)
Auswirkung der medizinische Strahlenbelastung auf die Membranpermeabilität der Erythrozyten im Blutkreislauf . (Strahlentherapie, 1971)
פרסים והוקרה

עיטור למען שירות למדינה (דרג זהב, 1960)
לקריאה נוספת

(1980) "אולגה גסטי". רופאה צבאית (הונגריה)
פטר קוזאק:  אולגה גסטי. אתר "נקודת שם" www.nevpont.hu (2013)
Songs of Faith and Devotion Live

Songs of Faith and Devotion Live הוא אלבום הופעה מאת להקת המוזיקה האלקטרונית הבריטית דפש מוד, שיצא ב-6 בדצמבר 1993.
האלבום מכיל גרסאות חיות לשירים מהאלבום הקודם של הלהקה, Songs of Faith and Devotion, שיצא מס' חודשים קודם לכן (השירים אף מסודרים באותו סדר).
השירים הוקלטו במהלך סיבוב ההופעות Devotional, בהופעות:
קופנהגן, דנמרק - 27 במאי 1993
מילאנו, איטליה - 4 ביוני 1993
ליווין (Liévin), צרפת - יוני 1993
ניו אורלינס, לואיזיאנה, ארצות הברית - 8 באוקטובר 1993
האלבום לא הצליח במידה רבה, והגיע למקומות 46 ו-193 במצעדי האלבומים בבריטניה וארצות הברית (בהתאמה).
רשימת השירים

כל השירים נכתבו על ידי מרטין גור.
דייב גהאן שר את כל השירים, למעט Judas ו-One Caress, אותם שר מרטין גור.